## Позив на конференцију за медије:

## Представљање резултата и промоција пројекта стажирања уредника Википедије у установама културе

*Београд, 7. децембар*- Викимедија Србије упућује позив медијима на догађај намењен представљању резултата и промоцији пројекта стажирања уредника Википедије у институцијама културе Србије. Догађај ће се одржати у **уторак, 11. децембра, од 12 сати, у Српско-корејском информатичко приступном центру у Београду** (Добрињска 11).

Програм стажирања уредника Википедије подразумева боравак уредника у институцији културе на одређени временски период, са циљем да се из литературе и других извора доступних у установи квантитативно и квалитативно увећа текстуални али и илустративни садржај Википедије на српском језику и других глобалних вики пројеката.

Програм постоји у читавом свету, а до данас је реализовано више од 150 оваквих стажирања. У Србији се овај програм реализује од 2014, али је ове године добио **пуну подршку Министарства културе и информисања Републике Србије**. Основни циљ сарадње Викимедије и Министарства културе је представљање културно-историјског наслеђа наше земље на Википедији, једном од најпосећенијих сајтова данашњице, али и повећање видљивости самих институција културе на интернету.

Викимедија Србије је током 2018. реализовала ова стажирања у: [Музеју Југославије](https://sr.wikipedia.org/wiki/Википедија:Википедијанац_стажиста/Музеј_Југославије_2018.), [Музеју Војводине](https://sr.wikipedia.org/wiki/Википедија:Википедијанац_стажиста/Музеј_Војводине_2018), [Музеју у Врбасу](https://sr.wikipedia.org/wiki/Википедија:Википедијанац_стажиста/Музеј_у_Врбасу_2018), [Историјском архиву у Панчеву](https://sr.wikipedia.org/wiki/Википедија:Википедијанац_стажиста/Историјски_архив_у_Панчеву_2018), [Историјском архиву у Пироту](https://sr.wikipedia.org/wiki/Википедија:Википедијанац_стажиста/Историјски_архив_Пирот_2018), [Републичком заводу за заштиту споменика културе Београд (у току)](https://sr.wikipedia.org/wiki/Википедија:Википедијанац_стажиста/Републички_завод_за_заштиту_споменика_културе_Београд_2018), Позоришном музеју Војводине (од 14. децембра).

Промоцији пројекта присуствоваће представници Министарства, руководиоци наведених установа културе, као и Википедијанци-стажисти и други партнери.

Током догађаја биће саопштени сви резултати — број написаних чланака, отпремљених фотографија, дигитализованих материјала, искоришћеност на Википедијама на другим језицима…

Након конференције за медије, очекују нас коктел и дружење.

Молимо Вас да медијски испратите овај догађај, важан за представљање српске културне баштине.